**УВОЂЕЊЕ ПРОГРАМСКОГ МОДЕЛА ИЗРАДЕ БУЏЕТА АУТОНОМНЕ ПОКРАЈНЕ ВОЈВОДИНЕ**

**Реформа буџетског процеса**

* Прелазак на програмски модел израде буџета је део шире реформе управљања јавним финансијама која ставља нагласак на утврђивање приоритета и оптимизацију потрошње;
* Законом о буџетском систему прописано је да се увођење програмског буџета (ПБ) примењује поступно за поједине кориснике средстава буџета Републике Србије, а у целини од доношења Закона о буџету Републике Србије и Одлуке о буџетима локалне власти за 2015. годину;
* Спровођењем ове реформе Србија ће се придружити великој групи земаља која је препознала овај модел као основу за транспарентнију, рационалнију и правичнију алокацију буџетских средстава. Земље ОЕЦД-користе користе програмски буџет и индикаторе учинка већ деценијама; ПБ је буџетски стандард ЕУ, а и већина земаља у региону је у последњих 10 година прешла на програмски модел (Словенија, Хрватска, БиХ, итд) ;
* За успешну реализацију ове реформе неопходна је опредељеност и активно учешће руководства органа у: 1) дефинисању програмске структуре и средњорочних циљева и 2) управљању учинком. Органима ће програмски буџет омогућити да своје финансијске планове представе јавности на разумљивији начин и доступна средства усмере на ефикасне програме и стратешке приоритете.

**Предности програмског модела буџета**

Линијски буџет приказује за које намене (нпр. плате, одржавање, путне трошкове итд.) организациона јединица унутар државе има право да троши додељена буџетска средства. Линијски буџет не пружа информацију о циљевима јавних политика који ће бити остварени датим издвајањем новца – тако да не можемо утврдити да ли је одређена политика била ефективна.

Програмски буџет, с друге стране, даје одговор на питање : 1) у које сврхе се средства троше (расходи и издаци се опредељују за *програме, програмске активности* и *пројекте* корисника буџета); 2) на који начин је таква потрошња повезана са циљевима корисника (односно циљевима јавних политика); 3) какви се резултати остварују (мерењем учинка).

На тај начин програмски буџет:

1) пружа јединствен оквир за утврђивање приоритетних расхода и издатака;

2) унапређује координацију политика, што је од великог значаја за постизање националних социјалних и економских циљева;

3) обезбеђује финансијски контекст средњорочним плановима корисника буџета;

4) омогућава корисницима буџетских средстава и представницима извршне и законодавне власти да уоче неефикасно трошење, као и области у којима се не постижу адекватни резултати и којима је потребно више ресурса;

5) доприноси унапређењу услуга јавне управе кроз процену односа њихове цене и квалитета;

6) омогућава израду Буџета који је транспарентнији и разумљивији за грађане.

**Програмска структура корисника буџета**

* Програмску структуру корисника буџета чине *програми*, *програмске активноси*  и *пројекти*, за које се опредељују расходи и издаци;
* За програмску структуру се везују циљеви које корисник буџета планира да оствари у складу са својим средњорочним планом и стратегијама које се односе на његов делокруг;
* Истовремено са израдом програмске структуре буџета утврђује се начин праћења постизања циљева, односно утврђују се индикатори учинка;
* Обавеза корисника буџета је да извештава извршну и законодавну власт о постигнутим резултатима *програма*, *програмских активности* и *пројеката.*
* Да би се омогућило спровођење анализе потрошње јавних средстава и постигнутих ефеката у областима у којима надлежност имају и централна и покрајинска власт, програми у буџету Аутономне покрајине Војводине се утврђују у складу са одговарајућим програмима у буџету Републике Србије.

**Имплементациони план и обавезе корисника буџета**

* Секретаријат за финансије ће у периоду 15. јун – 1. август 2014.год. уз подршку УСАИД Пројекта за боље услове пословања пружити техничку подршку секретаријатима и осталим корисницима буџетских средстава у изради програмске структуре. У циљу што ефикасније реализације ових активности, корисници буџета имају обавезу да **формирају радне групе на нивоу раздела**, које ће кроз радионице са Секретаријатом за финансије утврдити своје *програме, програмске активности* и *пројекте*, повезане средњорочне циљеве, као и индикаторе којима се мери остварење циљева.
* У радној групи треба да су равномерно заступљени **представници свих организационих јединица**, као и запослени из финансијске службе који су задужени за припрему буџета. Међу члановима радне групе **потребно је именовати и представнике руководства**.